ለቤት ልማት ፕሮግራም ከ16 ቢሊዮን ብር በላይ ከመንግሥት ወጪ ተደረጓል
– በአዲስ አበባ ከተማ የጋራ መኖሪያ ቤት ተጠቃሚ የሆኑ ዜጎች የተረከቡትን ቤት በመንከባከብና አካባቢውን በማልማት ትኩረት ሊሰጡ እንደሚገባ የቤቶች ግንባታ ፕሮጀክት ጽህፈት ቤት አስታወቀ።የጽህፈት ቤቱ ዋና ሥራ አስኪያጅ አቶ ይድነቃቸው ዋለልኝ እንደተናገሩት አንዳንድ ግለሰቦች የተረከቧቸው የጋራ መኖሪያ ቤቶች በአግባቡ እየያዙ አይደለም፡፡በተለይ ለማስፋፊያ እየተባለ የተሰሩ ቤቶችን ማፍረስ፣ መኖሪያ ቤቱን ላልተገባ ሥራ ማዋል፣ አካባቢውን የሚረበሽ ድምጽ መጠቀም እንዲሁም በአካባቢው የተሰሩትን የመሰረተ ልማት አውታሮች አለመንከባከብና ሌሎችም ተጠቃሾች ናቸው ብለዋል።እንደ ስራ አስኪያጁ ገለፃ የቤት ልማቱ ከተጀመረ ጀምሮ እስከ 2005 በጀት ዓመት ማጠናቀቂያ ድረስ ለግንባታ፣ ለመሰረተ ልማት፣ ለካሳ፣ ለደመወዝና ለሥራ ማስኪያጃ ከ16 ቢሊዮን ብር በላይ ከመንግሥት ወጪ መደረጉን ገልጸዋል። ወጣቱም አካባቢውን ከማልማት በተጨማሪ በቤት ልማት መርሃ ግብሩ የተፈጠረውን የሥራ ዕድል ላይ ተሳታፊ በመሆን እራሱንና አገሩን እንዲጠቅም ጥሪ አስተላልፈዋል።በመዲናዋ በቅርቡ በተደካሄደው ምዝገባ 8መቶ ሺህ የሚጠጉ የቤት ፈላጊ ዜጎች መመዝገባቸው ይታወሳል።እንደ ኢሬቴድ ዘገባ የቤት ልማት መርሃ ግብር ከተጀመረ አንስቶ ከ100 ሺህ በላይ ቤቶች ተገንብተው ለተጠቃሚው ኅብረተሰብ መተላለፋቸውን ኢዜአ ዘግቧል።